ПРЕВОД

СПОРАЗУМЕНИЕ

за удължаване на срока на действие на Рамковото споразумение за международно сътрудничество в областта на научноизследователската и развойната дейност по ядрените енергийни системи от IV-то поколение

Правителството на Канада, Европейската общност за атомна енергия, правителството на Китайската народна република, правителството на Френската република, правителството на Япония, правителството на Република Корея, правителството на Руската федерация, правителството на Република Южна Африка, правителството на Конфедерация Швейцария и правителството на Съединените американски щати, всички които са страни по Рамковото споразумение за международно сътрудничество в областта на научноизследователската и развойната дейност по ядрените енергийни системи от IV-то поколение, подписано във Вашингтон на 28 февруари 2005 г. (наричано по-долу „Рамковото споразумение“), и наричани заедно „страните“:

КАТО ОТЧИТАТ желанието си да продължат успешното и взаимноизгодно сътрудничество, провеждано по Рамковото споразумение до момента;

КАТО ОТБЕЛЯЗВАТ актуализацията на пътната карта за технологиите за ядрени енергийни системи от IV-то поколение (януари 2014 г.);

КАТО ПРИПОМНЯТ член XV от Рамковото споразумение, в който се заявява, че всяко сътрудничество, започнало по силата на Рамковото споразумение, но неприключено при изтичането на срока на действие или прекратяването на Рамковото споразумение, може да продължи до приключване съгласно разпоредбите на Рамковото споразумение; както и

КАТО ДЕЙСТВАТ съгласно член XII, параграф 3 от Рамковото споразумение,

се споразумяха за следното:

Член I

Удължаване на срока на действие на Рамковото споразумение

При спазване на член XII, параграф 5 от Рамковото споразумение, Рамковото споразумение се удължава за период от десет (10) години, т.е. до 28 февруари 2025 г.

Член II

Подписване и влизане в сила

1. Настоящото споразумение влиза в сила за тези страни, които са дали съгласието си да бъдат обвързани от него, в деня, когато три страни са изразили съгласието си да бъдат обвързани от него.

2. Страните изразяват своето съгласие да бъдат обвързани или чрез подписване без условие за приемане, или чрез подписване с условие за приемане, последвано от депозиране на инструмент за приемане при депозитаря.

3. За страна, изразила съгласие за обвързване след деня на влизане в сила на настоящото споразумение, настоящото споразумение влиза в сила по отношение на тази страна в деня на неговото подписване без условие за приемане или в деня на депозиране на нейния инструмент за приемане при депозитаря.

4. Страните възнамеряват, в съответствие с член XV от Рамковото споразумение, да продължат съгласно разпоредбите на Рамковото споразумение сътрудничеството, което са започнали, но не са приключили до 28 февруари 2015 г., с онези страни по Рамковото споразумение, за които настоящото споразумение не е влязло в сила до 28 февруари 2015 г.

Член III

Депозитар

Оригиналът на настоящото споразумение се депозира при Генералния секретар на Организацията за икономическо сътрудничество и развитие.

В ПОТВЪРЖДЕНИЕ ЗА КОЕТО, долуподписаните, надлежно оправомощени лица, подписаха настоящото споразумение.

СЪСТАВЕНО в един оригинален екземпляр на английски и френски език, като всички текстове са еднакво автентични.

ЗА ПРАВИТЕЛСТВОТО НА КАНАДА: Mrs Michelle d'AURAY Canadian Ambassador and Permanent Representative to the OECD Дата: 21 октомври 2016 г.

ЗА ЕВРОПЕЙСКАТА ОБЩНОСТ ЗА АТОМНА ЕНЕРГИЯ: Mr Tibor NAVRACSICS EU Commissioner Дата: 10 ноември 2016 г.

ЗА ПРАВИТЕЛСТВОТО НА КИTАЙСКАТА НАРОДНА РЕПУБЛИКА: Mr Jun ZHAI Ambassador Extraordinary and Plenipotentiary of the People's Republic of China to France Дата: 23 юни 2016 г.

ЗА ПРАВИТЕЛСТВОТО НА ФРЕНСКАТА РЕПУБЛИКА: Mr Daniel VERWAERDE Administrateur général du Commissariat à l'énergie atomique et aux énergies alternatives Дата: 26 февруари 2015 г.

ЗА ПРАВИТЕЛСТВОТО НА ЯПОНИЯ: Mr Kazuo KODAMA Ambassador Extraordinary and Plenipotentiary Permanent Delegation of Japan to the OECD Дата: 26 февруари 2015 г.

ЗА ПРАВИТЕЛСТВОТО НА РЕПУБЛИКА КОРЕЯ: Mr Si-hyung LEE Ambassador Extraordinary and Plenipotentiary to the Korean Permanent Delegation to the OECD Дата: 26 февруари 2015 г.

ЗА ПРАВИТЕЛСТВОТО НА РУСКАТА ФЕДЕРАЦИЯ: Mr Sergey Vladilenovich KIRIENKO Chief Executive Officer of the State Atomic Energy Corporation „Rosatom“ Дата: 29 юни 2015 г.

ЗА ПРАВИТЕЛСТВОТО НА РЕПУБЛИКА ЮЖНА АФРИКА: Ms Tina JOEMAT-PETTERSSON Minister of Energy of the Republic of South Africa Дата: 15 септември 2015 г.

ЗА ПРАВИТЕЛСТВОТО НА КОНФЕДЕРАЦИЯ ШВЕЙЦАРИЯ: Mr Mauro DELL'AMBROGIO Secrétaire d'Etat de la Confédération suisse à la formation, à la recherche et à l'innovation Дата: 27 август 2015 г.